SK Úradný vestník Európskej únie C 72/35

NÁVRH ROZHODNUTIA SPRÁVNEJ RADY EUROPOLU

z 20. marca 2007,

ktorým sa stanovujú pravidlá upravujúce dohody o administratívnej realizácii účasti úradníkov Europolu v spoločných vyšetrovacích tímoch

(2007/C 72/16)

SPRÁVNA RADA EUROPOLU,

so zreteľom na Dohovor o Europole, zmenený a doplnený aktom Rady z 28. novembra 2002 o vypracovaní protokolu, na základe článku 43 ods. 1 Dohovoru o zriadení Európskeho policajného úradu, ktorým sa mení a dopĺňa uvedený dohovor a Protokol o výsadách a imunitách Europolu, členov jeho orgánov, zástupcov riaditeľa a zamestnancov Europolu, a najmä jeho článok 3a,

so zreteľom na stanovisko spoločného dozorného orgánu,

keďže správna rada určuje dvojtretinovou väčšinou svojich členov pravidlá upravujúce dohody, ktoré stanovujú administratívnu realizáciu účasti úradníkov Europolu v spoločných vyšetrovacích tímoch,

PRIJALA TOTO ROZHODNUTIE:

Článok 1

Definície

Na účely tohto rozhodnutia:

a) „spoločné vyšetrovacie tímy “znamená spoločný vyšetrovací tím podľa článku 3a Dohovoru o Europole;

b) „národná ústredňa “znamená jediný styčný orgán medzi príslušnými vnútroštátnymi orgánmi a Europolom podľa článku 4 Dohovoru o Europole;

c) „príslušné orgány “znamená všetky verejné orgány existujúce v členských štátoch, ktoré sú podľa vnútroštátneho práva zodpovedné za prevenciu a boj proti trestnými činom, v súlade s článkom 2 ods. 4 Dohovoru o Europole.

Článok 2

Dohody

1. Administratívna realizácia účasti úradníkov Europolu v spoločných vyšetrovacích tímoch sa ustanoví v dohode uzatvorenej medzi riaditeľom Europolu a príslušnými orgánmi členských štátov, ktoré sú za vytvorenie takéhoto spoločného vyšetrovacieho tímu zodpovedné.

2. Dohody sa vytvoria so zapojením národných ústrední zúčastnených členských štátov.

Článok 3

Mandát úradníkov Europolu, ktorí sú účastníkmi spoločných vyšetrovacích tímov

1. V dohodách sa stanovia úlohy, práva a povinnosti úradníkov Europolu, ktorí sú účastníkmi spoločných vyšetrovacích tímov.

2. V dohodách sa uvedie, že úradníci Europolu, ktorí sú účastníkmi spoločných vyšetrovacích tímov, napomáhajú členom tímu v súlade Dohovorom o Europole a vnútroštátnymi právnymi predpismi členského štátu, kde tím pracuje.

Článok 4

Riadenie a dohľad

1. V dohodách sa ustanoví, že úradníci Europolu, ktorí sú účastníkmi spoločných vyšetrovacích tímov, vykonávajú svoje úlohy určené v dohode pod vedením vedúceho (vedúcich) tímu.

2. V dohodách sa stanoví, že úradníci Europolu majú právo nevykonať príkazy, ktoré považujú za porušenie svojich povinností podľa Dohovoru o Europole. V takomto prípade úradník upovedomí riaditeľa Europolu, ktorý sa s cieľom nájsť riešenie poradí s vedúcim (vedúcimi) tímu. Ak sa nenájde obojstranne uspokojivé riešenie, riaditeľ je oprávnený platnosť dohody ukončiť.

Článok 5

Prístup k údajom

V dohodách sa stanoví, že úradníci Europolu, ktorí sú účastníkmi spoločných vyšetrovacích tímov, majú prístup k automatizovanému systému Europolu v súlade s ustanoveniami Dohovoru o Europole a v súlade s uplatniteľnými bezpečnostnými normami (1) počas doby trvania ich členstva v spoločnom vyšetrovacom tíme.

Článok 6

Náklady a vybavenie

V dohodách sa upraví rozdelenie nákladov vrátane poistenia spojených s účasťou úradníkov Europolu v spoločných vyšetrovacích tímoch, a zároveň sa v nich stanovia podmienky, podľa ktorých môžu členovia vyšetrovacích tímov používať vybavenie poskytnuté Europolom.

Článok 7

Ukončenie dohody

V dohodách sa stanoví, že môžu byť kedykoľvek ukončené oznámením jednej zo strán.

Článok 8

Nadobudnutie účinnosti

Toto rozhodnutie nadobúda účinnosť 30. marca 2007.

V Haagu dňa 20. marca 2007 Hans-Jürgen FÖRSTER predseda správnej rady

(1) Ako sa uvádza v „Stratégii pre komunikačné články používané na spracovanie informácií Europolu (Policy for communication links used to process Europol information)“– dokument 2450-16 (#16991)